**KARARAG A SAPASAP**

Dawatentayo a datayo n maseknan mabalintayo nga akoen ti ipapatay ni N. \_\_\_\_\_\_\_\_\_\_\_\_ nga intay ilaglagip isu a nakalabasen ken patay manipud naindagaan a panagbiag ket nakasangbayen iti agnanayon a panangbiag.

Kunaentayo: APO DENGGENNAKAM KADI.

1. Dawatentayo a dagiti maseknan a familia ken kakabagianna, maliwliwada koma babaen ti pammatida iti biag nga agnanayon. Kumararagtayo.

2. Dawatentayo nga agsasaraktayto manen sadi langit iti maysa nga aldaw, iti lugar a dinto magam-udan ti ladingit. Kumararagtayo.

3. Dawatentayo a mamatitay koma amin a dagiti minataytayo saandatayo a kayat a dangran ta awan met ti kinaagum kadakuada. Kumararagtayo.

4. Dawatentayo nga amin a kararua maruk-atanda iti basol babaen dagiti saguday ni Cristo. Kumararagtayo.

5. Dawatentayo a tunggal maysa a tao, kankanayon koma a nakasagana a matay ken agturong iti biag nga agnanayon. Kumararagtayo.

6. Dawatentayo a babaen ti panangkarkararagtayo, makikaysatayo manen kadagiti minataytayo ken Cristo. Kumararagtayo.

7. Dawatentayo a babaen ti panangawattayo ken Cristo ti panagbiagtayo a sipapasnek a Kristiano addatayo a sititimpuyog kadagiti minataytayo ken dagiti amin a tao nga agrukbab iti Dios. Kumararagtayo.

8. Dawatentayo a babaen ti pannakikaysatayo ken Cristo ken iti panangawattayo iti Sacramento ti Buniag, makitimpuyogtay koma met iti ipapatay ken panagungar na. Kumararagtayo.

9. Dawatentayo a mapakiredtayo nga agbiag a sipupudno a Kristiano iti kasta mapapigsa ti pananginanama tayo a makikaysatayo iti kinaragsak ti Dios. Kumararagtayo.

ITI NAGAN TI AMA KEN TI ANAK KEN TI ESPIRITU SANTO AMEN.

MANNAKABALIN AMIN A DIOS, DAYDAYAWENDAKA, ITAN-OKDAKA KET AGRUKBABKAM KENKA. ADTOY KAMI NGA AGKAKABSAT NGA NATIPON TIPON TAPNU UMAYKAMI AGKAYKAYSA NGA MANGIKARARAG TI CARARUA NI \_\_\_\_\_\_\_\_\_ A KABSATMI, ISU A PIMMUSAYEN DITOY A BIAG. SAPAY KOMA TA AWATEM TI CARARUA NA KET MAKIPAGTAENG KOMAN DITA PAGARIAM. DAWATENMI DAYTOY ITI NAGAN NI HESUS NGA ANAKMO KEN APOMI AMEN.

MAMATIAK TI DIOS AMA A MANNAKABALIN AMIN, A NAMARSUA TI LANGIT KEN DAGA, MAMATIAK MET KEN JESUCRISTO A BUGBUGTONG NGA ANAKNA KEN APO TAYO, A TIMMAO TI ARAMID TI ESPIRITU SANTO INYANAK NI SANTA MARIA BIRHEN, NAGTUTUOK TI PANAGTURAY NI PONCIO PILATO, NAILANSA ITI CRUZ, NATAY KET NAITANEM, IMMULOG TI YAN DAGITI NATAY, NAGUNGAR TI MAIKATLO NGA ALDAW, IMMULIT SADI LANGIT KET SITUTUGAW TI MAKANNAWAN TI DIOS AMA A MANNAKABALIN AMIN, AGGAPUNTOT SADIAY NGA UMAY MANGUKOM KADAGITI SIBIBIAG KEN DAGITI NATAY, MAMATIAK MET TI ESPIRITU SANTO, PATIEK MET TI SANTA IGLESIA KATOLIKA, TI PANAGRIRINNANUD DAGITI SASANTO, TI PANNAKAPAKAWAN DAGITI BASBASOL, KET ADDANTO MET PANAGUNGAR TI BAGI KEN BIAG NGA AGNANAYON.

DAGITI LIMA A SUGSUGAT NI APO HESUS ISU NGA INTAYO DAYDAYAWEN.

AMAMI… (5X)

AVE MARIA … (5X)

GLORIA . . . (5X)

APO ITDEM KAD KEN NI \_\_\_\_\_\_\_ TI AGNANAYON A PANAGINANANA.

KET PAGRANNIAGEM KAD KENKUANA TI LAWAG NGA AWAN PATINGGANA.

AGINANA KOMAN TI KAPPIA.

O Dios a nangibati iti pagtandaanam iti santo a panagtutuokmo a naipagket iti nangina nga ules a pinamungon da iti Santisimo a Bagim, idi pinakso sa Josef iti Krus, ipalubos mo apo a maaon dagiti kararua sadi purgatorio, nangnangruna ken ni \_\_\_\_\_\_\_ ket ranudem isa iti Gloria ti nakaskasdaaw a panagungar mo. Ipagapom apo iti ipapatay mo ken pannakaitanem mo, Sika a nakipagbiag ken nakipagari iti Dios ama a nakikaysaan iti Dios Espiritu Santo nga agnanayon awan ti inggana Amen Jesus.

**AR-ARARAW KEN AS-ASUG DAGITI KARARUA SADI PURGATORIO**

Naasi a tattao imatanganyo ti kainget ti purgatorio

Dagiti kararua indengan yo ti as-asug sa a napalalo

Oh Kristianos a kakabsat mi

Amangan a saem dagiti tuok mi

Iti irut dagiti kawar mi

A sirereppet ti saka ken imami

Ti asiyo kadakam isnekyo

Ikakaasi dakam iti Dios Apo.

Dagiti kararua indengan yo ti as-asug sa a napalalo

Amangan a nagdarang

Tu apuy nga addat ditoy a yan

Maysa la a rissikna umanay

Ti lubong a mangrunaw

Daytoy ti pakakitaanyo

Ti pudot ti purgatorio.

Dagiti kararua indengan yo ti as-asug sa a napalalo

Adayo unay a maipada

Dagiti tuok dita a biag

Iti rigat ingget saemda

Ditoy a yan ti masagaba

Ta adda kam a guguranda

A kas balitok ti kaarigna.

Dagiti kararua indengan yo ti as-asug sa a napalalo

Kasla dusa a di mabubos

Ti di pannakakita iti Dios

Nakaskasdaaw a panagtutuok

A maiyarig iti infierno

O tattao ep-epenyo

Ti inget ti okom a nangato.

Dagiti kararua indengan yo ti as-asug sa a napalalo

Inanak a manglilipat

Amma ken kakabagian

Asawa a di agsubad

Saan a maisawang ti ulpityo

Itedyo gagayyem ti tulongyo.

Dagiti kararua indengan yo ti as-asug sa a napalalo

Dakay a nagtawid nga albaceami

Nga agibus kadagiti kukuami

Ket taktakenyo ti mangngaasi

Nga agtutuleng iti ar-ararawmi

Asi kay pay agpigerger kayo

No ti nagbannoganmi ibusenyo.

Dagiti kararua indengan yo ti as-asug sa a napalalo

Ket dakay met a naindayawan

Nga agserbi iti altar

Mabalinyo ngata a lipatan

Dagiti sasainnekmi a nasaeman

Gapu kadakami idatonyo

Ti napateg a misayo.

Dagiti kararua indengan yo ti as-asug sa a napalalo

Pananglimos ken kararag

Pannakimisa ken isusuknal

Panagkonfesar ken komulgar

Penitencia ken pammakawan

Ti dawaten mi nga ipaay yo

Gaput ayat ni Jesus kadatayo.

Dagiti kararua indengan yo ti as-asug sa a napalalo

Talek pay ti gasatna

Ti mangipaay ti tulongna

Ta ita ken inton ipapatayna

Agsubalit kamto iti ayatna

Ti ingetna atipaen minto

Ti natan-ok a Dios Apo.

Dagiti kararua indengan yo ti as-asug sa a napalalo

Ni San Miguel a natudingan

Nga agaywan iti timbengan

Impatalged na nga inkam mainanaan

Kas ti aramid ti tao nga umay

Mangikakaasi itoy novenario

Kadagiti karurua iti Dios Apo.

Dagiti kararua indengan yo ti as-asug sa a napalalo.

 O Dios a naiduma ti imbag

 Denggem a siaasi ti ar-ararawmi

Dagiti kararua indengan yo ti as-asug sa a napalalo.

M: Mangngeg ko ti maysa a timek a nagkuna kaniak.

A: Nagasat dagiti matay iti gracia ti Dios.

**Kararag**

 O Dios a mamakawan ket naayat iti pannakaisalakan ti tao, dawatenmi ta kaasim ta ipaannugot mo ti pannakairanud iti agnanayon a gloriam dagiti kakabsatmi, kakabagian mi, nangnangruna ken ni \_\_\_\_\_\_ ken ti ayat a nagwayaway ditoy a biag, iti panangibabaet ni agnanayon a Birhen Maria ken dagiti Sasantos. Amen.

**PANGIDATON**

O Nadungngo unay a Hesus ko, taliawen nakam Apo kadagita mata a manangaasi, dakam a nakaisuyatan ti daram, nagsagabaam dagiti agsasamusam a rigat ken nakatayam met a sila-lamo lamo a nailansa iti santa a krus, Amen.

O Hesusko, igapom Apo iti panagling-et mo iti nabulos a dara idiay munuyungan nga agnagan Getsemani.

Kaasiam Apo ti kararua ni \_\_\_\_ ket pakawanem amin a basbasolna.

O Hesusko, igapom Apo iti naulpit a tungpa nga impalak-am sa Kenka iti balay ni Anas.

Kaasiam Apo ti kararua ni \_\_\_\_ ket pakawanem amin a basbasolna.

O Hesusko, igapom Apo kadagiti di mabilang a saplit nga intured ti nadiosan a bagim.

Kaasiam Apo ti kararua ni \_\_\_\_ ket pakawanem amin a basbasolna.

 O Hesusko, igapom Apo iti balangat mo a natarumamis a siit a naipatay iti napateg nga ulom.

Kaasiam Apo ti kararua ni \_\_\_\_ ket pakawanem amin a basbasolna.

O Hesusko, igapom Apo kadagiti panagaddang mo a ibabaklay iti ingget dagsen a kruz a nakaidumodumam iti mamitlo.

Kaasiam Apo ti kararua ni \_\_\_\_ ket pakawanem amin a basbasolna.

O Hesusko, igapom Apo kadagiti turkak ken tupra ti nadiosan a rupam a pinunas ni Verobnia ti dalungdongna ket naideppel iti napateg a ladawan na.

Kaasiam Apo ti kararua ni \_\_\_\_ ket pakawanem amin a basbasolna.

O Hesusko, igapom Apo iti panangbennatda iti napateg unay a bagim iti krus a nakagsatan dagiti ur-uratmo ken naltat met ti paragpag mo.

Kaasiam Apo ti kararua ni \_\_\_\_ ket pakawanem amin a basbasolna.

O Hesusko, igapom Apo iti sugat ti nadayag a bakrangmo a dinuyok ni Longino ti pika ket pimsuak ti danum ken dara.

Kaasiam Apo ti kararua ni \_\_\_\_ ket pakawanem amin a basbasolna.

**PANGIDATON**

 O nasam-it unay nga Hesusko, gapu’t ayat mo a nanubbot ditoy lubong, kinayat mo laeng ti nayanak a malu-lamo, pinairurumen kadagiti Judios, naituggod iti agek ni Hudas, napungngo kadagiti nakersang unay a tali, naibadbaddek ken nakugkugtaran, nasinsintok ken napungpungot iti buok ken iming, naitultulod iti nakana a pagtutuokan, naisaksaklang iti nadangkok nga imatang dagiti nadawel nga agturay a da Anas, Caipas, Pilato ken Herodes, natuptupraan ken napadpadakes kadagiti natiri a saksi, natungtungpa, nadudog ti saplit, nabalangatan iti natadem nga siit, namalmalo iti natangken a kayo, nagsat dagiti ur-uratmo, naltat dagiti paragpag mo, nabriat ti barukong mo, naipatakder a nairussod ti krus iti abut, a pinagtengngaanda dagiti dua a mannanakaw a kas pangulo kadakuada, napainom iti apro nga nalaokan iti suka, naduyok I bakrangmo iti pika Apo, gapu amin kadagitoy a linak-ammo iti pangisalakanam iti tuok ken rigat dagiti kararua sadi purgatorio, nangruna kadi Apo a kaasiam ti karurua ni \_\_\_\_ ket alaem nga aginana iti agnanayon a Gloria, kasta met Apo a dawaten mi Kenka ta ilikliknakam kadagiti isu amin a naka-al-alingget a pagdaksan ti kararua ken bagi mi nangruna unay ti pannakaipusaymi Kenka nga Amami, tapno kalak-aman ni met koma ti bunga ti Santo a panagtutuokmo, a nangiragpatam idi naimbag a mannanakaw a kadduam a nailansa iti Santa a krus, Sika a makipagbiag ken makipag-ari ken Dios Ama a nakikaysaan ti Dios Espiritu Santo nga agnanayon awan inggana, AMEN, HESUS.

Santo a Dios

Santo a napigsa

Santo a di matay (3X)

 Kaasian nakam kadi ken ti sangalubongan (3X)

Napateg a Dara ni Apo Hesus – Isalakan nakami

Nasantoan a puso ni Apo Heus – Kaasian nakami

Di namulitan a puso ni Apo Santa Maria – Ikakaasinakami.

Amami …..

Ave Maria …..

Gloria …..

Apo itdem kad ni \_\_\_\_\_ ti agnanayon a panaginana.

Ket pagraniagem kad kenkuana ti lawag nga awan patinggana.

Aginana koma ti kappia

 Sapay koma ta kasta.

Sapay koma ta ti kakarua ni \_\_\_ ken dagiti kararua dagiti amin a mamati a pimmusayen aginana da koma ti kappia.

 Sapay koma ta kasta.

Daydayawen tayo ti bagi ken dara ni Apo tayo nga Hesukristo, ken ti met madalos unay nga itatao ni Apo Santa Maria Birhen, diket mairaman iti basol nga tawid nga agnanayon awan ti inggana. Amen Jesus.

Gloria ti Dios Ama, Dios Anaka ken Dios Espiritu Santo, Kas idi punganay kasta met ita, ken iti agnanayon awan ti inggana. Amen. (3x)

Ti pamendisyon ti Apo bumaba ken agbati koma kadatay amin, iti nagan ti Ama, Anak ken Espiritu Santo. Amen.